**ҚазҰУ мүмкіндіктер ордасы**

…

Бала кезімнен көп нәрсеге қызықпайтын едім. Мектеп түлегі атанар шақта бітіруші түлектердің арасында көп кездесетін мәселемен де бетпе-бет келдім. Болашақ мамандықты таңдау. Кім боламын, не нәрсеге жақынмын, қай жолмен жүремін… санада сансыз сұрақтар пайда болды.

Биология ғылымына аздап қызығушылығым бар еді. Оның өзі мұғалімнің арқасы. Әрқашан демеп әр түрлі жарыстар, олимпиадаларға қатыстыратын еді. Соны тірек етіп химия саласын қосып алып, университетте де сол оқуды оқыдым.

Алайда, оқу барысында химия менікі емес-ау деген ойлар жиі келетін еді.

Адамның ішкі сезімі болады ғой. Қалай дегенмен оқу кезінде “менің салам бұл емес сияқты” деген сезім, ойлар көп келетін.

Алайда, бұл оқудың да бірден бір пайдасы - бос уақыттарда өзіме қызық нәрсемен айналыса алатын болдым. Сол кезде табиғи түрде қызығып, бүйрегім бұрғаны - тіл оқу. Алғашында Ағылшын тілін заман талабы, қазіргі кезде өсудің, дамудың ажырамас бір бөлігі, шарты ретінде қабылдап бастадық. Тобымызда Назарбаев мектепінде оқыған бір бауырымыз бар еді. Оның Ағылшыны, әрине, айтып жеткізуге келмейді. Сондай адамның қасында жүріп, өзара ой бөлісіп, әңгімелесіп жүргенде ойламаған жерден Ағылшын тілін оқитын серік те табылды. Білгенімен бөлісіп жүрді. Оған әлі ризамын. Алғысым шексіз. Тіл деп аталатын үлкен әлемге алғашқы есіктің ашылуына себепші болған адам.

Ағылшынмен ғана шектеліп қоймай басқа да Араб, Түрік тілдері сияқты тілдерді де меңгеруді қолға алдық.

Ақыр соңында бәлкім Абай атамыз айтқан “кетік” осы болар. “Нағыз менің кетігім осы-ау” деген ой келді.

Алғашқы оқуды тәмәмдап, өз жолымды тапқаннан кейін келген ой - бұл салада кәсіби тұрғыда ғылыми-теориялық іргетас қалыптастыру. Осылайша көп оқу орындарының ішінен Әл-Фараби университетіне таңдау түсті.

Оның да бірнеше себебі бар:

* Университеттің, бірінші кезекте мүмкіндіктер ортасы Алматы қаласында орналасқаны
* Үлкен ғылыми базаның болуы
* Жаңа бастама, жаңа лептің сезімі
* Ең білікті мамандар
* Ғылыми жұмыс жасау барысында   ғылыми жетекшілер - тәжірибелі, ең білікті мамандар, бағыт-бағдар беруге әрқашан дайын

Осы аталған артықшылықтар кез келген білім жолына түскен адамның

білімін арттыруға деген мақсатын жетуге көмектесіп, күтімін қанағаттандыратынына толықтай сенімдімін. Сол себептен әл-Фараби атындағы Қазақ ұлттық университеті магистратурасының «Лингвистика» мамандығын тандадым. Өйткені лингвистика интегративтік сипатқа ие ғылым, көптеген жаратылыстану, әлеуметтік фундаменталды ғылымдармен тығыз байланысыты. Лингвистиканың басқа ғылымдармен түйіскен жерінде көптеген заманауи ғылыми бағыттар пайда болды: психолингвистика, әлеуметтік лингвистика, нейролингвистика, биолингвистика және тағы басқалар. Демек осындай интеграция нәтижесінде зерттеушілер тіл құбылысын ми, психикалық процестер, адамның генетикалық ерекшеліктерімен, әлеуметтік факторлармен байланыстырып зерттейді.

Қазіргі уақытта ғылыми жетекшімен бірлесе отырып лингвистика, психология, социология ғылымдарын ұштастыратын қоғамның көркеюіне, өсіп дамуына тікелей әсер ететін қызықты тақырыпты бастаудамыз.  Бұл ғылыми жұмыстың да соңы үлкен нәтижелерге алып келетініне еш күмән жоқ. Болашақта лингвистердің мүмкіндіктері одан әрі кеңейеді деп үміттенемін. Мысалы, жасанды интеллекттің пайда болуы мен дамуы тілдерді үйренуге, мәтіндерді аударуға, тілдік деректердің үлкен массивтерін талдауға қатысты көптеген мәселелерді шешуге көмектеседі. Сонымен қатар, лингвистикадағы ақпараттық технологияларды дамыту инклюзивті білім берудегі, мәдениетаралық қарым-қатынастағы және қоғамдық өмірдің басқа да маңызды салаларындағы маңызды мәселелерді шешуге көмектеседі.